
			ฉะนั้นคนโกหกก็เหมือนกัน จะว่าโกหกก็ไม่เชิง เพราะเขาเชื่อในสิ่งที่เขาพูด เพราะเขาหลอกตัวเองก่อนจะหลอกคนอื่น ทีนี้เราต้องเห็นความกะล่อนของจิตใจตัวเอง ความกะล่อน ความไม่น่าเชื่อถือ ความที่จิตใจของเรามันจะหาเหตุหาผลมาสนับสนุนความอยากเป็นประจำ แล้วนึกว่าเหตุผลมาก่อน แต่ที่จริง ความอยากมาก่อน อ้างเหตุผล แต่เหตุผลเป็นลูกจ้างของกิเลส ถ้าเราไม่ดูจิตใจตัวเองบ่อยๆ ไม่ศึกษา เราจะมองไม่เห็น จับไม่ทัน ในการภาวนา ทำไมเราต้องนั่งหลับตา เพราะถ้าไม่นั่งหลับตา เราจะมองไม่เห็นข้างในที่มีเรื่องสลับซับซ้อนหลายเรื่อง ซึ่งถ้าไม่ให้เวลากับการดูภายใน ย่อมป้องกันไม่ได้และแก้ไม่เป็น แล้วสิ่งดีๆ ที่ควรจะเกิดขึ้นในจิตใจเราก็ไม่มีวิชา ไม่มีความรู้ในการปลูกฝังให้สิ่งดีๆ เกิดขึ้นได้ และถ้าสิ่งที่ดีที่เกิดขึ้นแล้วเปราะบาง เราก็ขาดวิชาในการดูแลและการบำรุงให้มันเจริญยิ่งๆ ขึ้นไป ก็จะกลายเป็นคนที่รู้ทุกสิ่งทุกอย่างเฉพาะเวลาที่ไม่มีอะไรมากระทบตัวเราโดยตรง ไม่กระทบอัตตาตัวตนของเรา เมื่อไม่มีวิกฤต ก็รู้หมดทุกอย่าง พอวิกฤตผ่านไป ก็รู้ทุกสิ่งทุกอย่าง จะขาดเวลาเดียว คือขาดเวลาที่มีวิกฤตนั่นเอง เวลาที่ต้องการปัญญา ก็ใช้ปัญญาไม่ได้ เหมือนเรามีรถชั้นดีจอดอยู่หน้าบ้าน แต่เวลาต้องการจะขับ กลับหากุญแจรถไม่เจอ รถมีให้ดู มีให้ชม มีให้อวด แต่ไม่มีให้ขับ เวลาต้องการจะขับ ขับไม่ได้ ขับได้เฉพาะเวลาที่ไม่จำเป็น หรือไม่ต้องการจะใช้อย่างนี้ก็เป็นปัญหา เช่น เรื่องความพลัดพรากจากของรักของเจริญใจ เราก็รู้อยู่ เราก็ฟังธรรมะ ฟังพระเทศน์เรื่องนี้หลายครั้ง เป็นร้อยๆ ครั้ง แต่ถ้าเราไม่น้อมเข้ามาสู่จิตใจ น้อมมาพิจารณา มันก็ฟังเหมือนกับไม่ได้ฟัง คือทำอย่างไรปัญญาจะได้ทำงาน จะได้เป็นที่พึ่งในเวลาที่ต้องการ เราต้องดูบทบาทของ "สติ" สติ คือเงื่อนไขของการใช้ปัญญา ยกตัวอย่าง ในกรณีของศีลข้อที่ ๑ สมมุติยุงกัด ถ้าทำตามสัญชาตญาณความเคยชิน เราก็ตบยุง คงไม่มีใครที่นี่ทำหรอก แต่สมมุติเอาว่าเคยตบยุง ถ้าเราถือศีล หมายถึงถือจริงๆ ถือเอาเป็นข้อวัตรปฏิบัติ ถือเป็นเครื่องฝึกหัดพฤติกรรมอย่างจริงจัง เมื่อยุงกัด ก็จะเกิดความเจ็บ ความคัน เป็นธรรมชาติ ธรรมดา ทีนี้ ผู้ขาดสติก็จะตบโดยไม่รู้ตัว คือ ไม่มีความอาฆาตพยาบาทอะไรนักหรอก แค่ทำตามความเคยชินแบบอัตโนมัติ คือ ไม่มีความเป็นมนุษย์ในขณะนั้น เพราะไม่มีการรู้ตัว ไม่มีความสำนึก แต่ถ้าเราให้ความสำคัญกับศีล อาจจะมีปฏิกริยาทางกายว่าจะตบ รู้ตัวขึ้นมา โอกาสนี้ ในขณะนี้ที่รู้ตัวขึ้นมาว่า ไม่ได้ ผิดศีล นั่นเขาเรียกว่า ตื่น ตื่นจากหลับ คำว่า "พุทธะ" แปลว่าตื่น ตื่นจากหลับ นี่คือพุทธภาวะปรากฏในระดับอ่อนๆ รู้ตัวว่า เอ๊ะ กำลังทำอะไรอยู่ พอเราหยุดกระแสของความเคยชิน สิ่งที่ผุดขึ้นมาในเวลานั้นก็คือ เหมาะ ไม่เหมาะ ถูกต้อง ไม่ถูกต้อง ความสำนึกในสิ่งที่ถูกและผิด ควรและไม่ควร เกิดขึ้นได้ทันเหตุการณ์ เพราะมีสติเป็นเงื่อนไข 

			การฝึกสติจึงเป็นเรื่องสำคัญมาก ฝึกให้เราอยู่ในปัจจุบันให้มากขึ้น ทีนี้คำว่า "อยู่ในปัจจุบัน" ขอให้เข้าใจว่า นั่นไม่ได้หมายความว่า อยู่ในปัจจุบัน โดยไม่มีอดีต ไม่มีอนาคตอยู่ในสมองเลย ซึ่งเป็นไปไม่ได้อยู่แล้ว แต่ความหมายของการอยู่ในปัจจุบันอย่างมีปัญญาและอย่างมีธรรม ก็คือ ด้วยการรู้เท่าทันสิ่งที่ปรากฏในจิตใจ อดีตทั้งหลายก็เป็นสัญญา ความทรงจำที่เกิดขึ้นตั้งอยู่ในปัจจุบัน อนาคต ก็เป็นชื่อของความคิด ของจินตนาการ ความปรุงแต่งต่างๆ ที่เกิดขึ้น ดับไป อดีตก็เกิดดับในปัจจุบัน อนาคตก็เกิดดับในปัจจุบัน เพราะฉะนั้นการรู้เท่าทันความทรงจำและความคิดในปัจจุบัน นี่คืออยู่ในปัจจุบัน ไม่ใช่อยู่ในปัจจุบันแบบไม่คิดอะไรเลย เพราะในการทำงาน การดำเนินชีวิต เราต้องใช้ประสบการณ์จากอดีตมาช่วยแก้ปัญหาและทำสิ่งดีที่สุด อันนี้เรื่องการทำงานและการดำเนินชีวิต เราก็ต้องจัดลำดับงาน ว่าทำอะไรก่อน ทำอะไรหลัง อะไรสำคัญอะไรไม่สำคัญ ซึ่งเป็นเรื่องของอนาคต แต่เป็นอนาคตในเชิงความคิดในปัจจุบัน ความทรงจำในปัจจุบัน ทีนี้เราอยู่ในปัจจุบันมากขึ้น สิ่งที่จะช่วยให้มีสติในปัจจุบันให้มากขึ้น คือ ความพยายามทำให้ชีวิตเรียบง่าย เรียบง่าย หมายถึงว่า สิ่งยุ่งเหยิงที่ไม่จำเป็น พยายามตัดออก สิ่งยุ่งเหยิงที่เลี่ยงไม่ได้ต้องยอมรับว่าต้องมีอยู่บ้าง แต่บางทีก็จะมีความยุ่งเหยิงต่างๆ ที่ไม่จำเป็นเลย ซึ่งปัจจุบันนี้เราต้องยอมรับกันว่า การใช้โทรศัพท์และการใช้โซเชียลมีเดีย นี่มันเป็นดาบสองคม ข้อดีก็มีเยอะเหมือนกัน แต่ข้อไม่ดีก็มี ซึ่งเราก็ต้องระมัดระวัง พยายามวางใจว่า ทำอย่างไรเราจึงจะได้สิ่งที่ดีจากโซเชียลมีเดีย หรือโทรศัพท์ให้มากที่สุด รับโทษให้น้อยที่สุด อะไรคือความพอดีในการใช้สิ่งเหล่านี้ 

			ทุกสิ่งทุกอย่างในชีวิตท้าทายสติปัญญาของเรา ถ้าเราปล่อยตามสัญชาตญาณ ปล่อยตามความเคยชินเก่า ปล่อยตามกิเลส มักจะมีโทษมากกว่าคุณ แต่ถ้าเราหยุดคิด หยุดพิจารณา ใช้สติ ใช้ปัญญา เราก็สามารถได้ประโยชน์จากสิ่งเหล่านี้มากขึ้น รับโทษจากมันน้อยลง อย่างเช่นเวลาในแต่ละวัน จะมีสองช่วงที่สำคัญที่สุด คือ ก่อนนอน และตอนตื่นเช้า ถ้าหากเราดูโทรศัพท์ ดูข่าว ดูอะไรก่อนนอน เราก็รู้กันว่า สิ่งที่เป็นข่าวมักเป็นที่สิ่งชวนให้เศร้าหมองมากกว่าชวนให้จิตผ่องใส ก็เป็นการปล่อยให้จิตหลับอย่างเศร้าหมอง ซึ่งไม่ดีต่อสุขภาพกายและใจ ยิ่งกว่านั้นอาจจะทำให้นอนไม่หลับด้วย 

			ดังนั้นถ้าเราตั้งข้อวัตรปฏิบัติให้กับตัวเอง เช่นว่า ๓๐ นาทีสุดท้ายก่อนนอน ปิดโทรศัพท์ ปิดไอแพด ปิดเสียงต่างๆ ให้จิตใจของเราเป็นบุญเป็นกุศลก่อนนอน เช้าก็เหมือนกัน ก่อนที่จะดูนั่นดูนี่ ให้นั่งสมาธิ ทำวัตรสวดมนต์ นั่งสมาธิให้จิตเป็นบุญเป็นกุศล จึงค่อยเข้าสู่โลกวุ่นวายที่เรายังพอใจอยู่ การที่ยังมีความพอใจอยู่บ้างก็ไม่เป็นไร แต่ให้เรารู้จักจัดสรรเวลา รู้จักกาลเทศะ ถ้าเราต้องการจะดูแลจิตใจของเรา ไม่ให้วิตกกังวลมาก ไม่ให้เครียดมาก ก็ต้องรู้ว่าเวลาไหนควรจะให้จิตพักจากสิ่งเหล่านี้ 

			การเจริญสติแต่เช้ามืดก่อนทำกิจกรรมอื่นๆ มันจะดีมาก แล้วข้อดีของการปฏิบัติธรรมช่วงเช้าก็คือ เราสามารถประเมินผลได้ ผลที่เกิดขึ้นไม่ใช่ผลที่ "ว้าว" สุดยอดอะไรขนาดนั้น แต่มันจะเป็นแบบว่าคุณภาพชีวิตคุณภาพจิตจะค่อยๆ เพิ่มขึ้น ในลักษณะที่ภาษาอังกฤษเรียกว่า "incremental" ทีละเล็กทีละน้อย ซึ่งครูบาอาจารย์ท่านเปรียบเทียบว่า ถ้าเราออกไปเดินกลางฝน เดินไม่กี่ก้าวก็รู้ตัวแล้วว่าเปียก แต่ถ้าเดินกลางหมอก ซึ่งเมืองไทยไม่ค่อยมี คนที่เคยไปเมืองนอกอย่างไปอังกฤษ จะรู้ว่าเดินกลางหมอกเป็นยังไง บางทีเดินเป็นชั่วโมงเราไม่รู้สึก แต่พอถอดเสื้อ มันเปียกหมด เปียกโดยเราไม่รู้ตัว การปฏิบัติธรรมเป็นเหมือนการเดินกลางหมอก ไม่ใช่เดินกลางฝน อย่าให้เป็นคนปฏิบัติธรรมเแบบเดินกลางฝน ทำไมไม่เห็นเปียกเลย ทำไมไม่มีประสบการณ์พิเศษ ไม่มีอะไรเลิศประเสริฐเหมือนคนอื่นเขา มองข้ามว่า ถ้าปฏิบัติธรรมฝึกสติมากขึ้น ความละอายต่อบาปก็มากขึ้น ความเกรงกลัวต่อบาปก็มากขึ้น ความสำรวม ความอดทน ความเมตตาและสมาธิ หลายสิ่งหลายอย่างก็จะดีขึ้น ทีนี้ ถ้าเราดูใจของตัวเอง ก็ต้องเห็นสิ่งที่ดีและสิ่งที่ไม่ดี ถ้าเห็นสิ่งที่ไม่ดี จะต้องตั้งคำถามกับตัวเองว่าพอใจไหม ที่จะมีสิ่งเหล่านี้อยู่ในใจ เห็นความเห็นแก่ตัว ความฟุ้งซ่านวุ่นวาย ความวิตกกังวล ความซึมเศร้าต่างๆ พอใจไหมที่จะปล่อยให้สิ่งเหล่านี้สถิตอยู่ในใจตลอดไป หรือจะจัดการกับมัน เพราะสิ่งที่แน่นอนก็คือ ถ้าหากว่าเราไม่จัดการกับมัน มันจะไม่หายไปเองหรอก แต่มันหายได้ด้วยการฝึกตน ทีนี้เราดูกิเลสตัวเองนะว่า เอ... เราจะลองฝึกตามหลักคำสอนของพระพุทธเจ้าดีไหม ลองดูว่าจะได้ผลจริงไหม ให้เวลาสักหนึ่งเดือนหรือสามเดือน เหมือนนักวิทยาศาสตร์ เราจะลองดูเรื่องการให้ทาน การรักษาศีล การภาวนา

			เราเป็นชาวพุทธ ก็ควรจะให้โอกาสพุทธศาสนาอย่างน้อยสักสามเดือน เอาคำสอนของพระพุทธเจ้ามาพิจารณาด้วยจิตเป็นกลางนะ ไม่ต้องเชื่อไว้ก่อน แต่ดูว่า ถ้าทำตามที่พระพุทธเจ้าสอน จะทำให้ชีวิตเราเปลี่ยนไปไหม ทำให้รู้สึกดีขึ้นไหม ปลอดโปร่งไหม ผ่องใสมากขึ้นไหม อาตมาว่า อย่างน้อย เราได้เกิดในประเทศอันสมควร ได้เกิดเป็นพุทธมามกะแล้ว ก็น่าจะเอาคำสอนของพระพุทธเจ้าที่เป็นเครื่องมือพัฒนาชีวิต ทดลองดูว่าสำหรับตัวเองได้ผลไหม ถ้าไม่ได้เลย ไม่เห็นเป็นประโยชน์ ก็ไม่เป็นไร แต่อาตมาคิดว่าจะเกินคาด ความสุขทางโลกหลายอย่าง สิ่งที่เราเคยคาดหวัง เคยฝันมานาน พอได้จริงๆ แล้ว บางทีก็ไม่กล้าเปิดเผยว่าลึกๆ แล้วรู้สึกผิดหวัง นึกว่าจะดีกว่านั้น แต่ผลการปฏิบัติธรรมนี่ตรงกันข้าม ๒,๕๐๐ กว่าปี ไม่เคยมีหรอกที่พระอริยเจ้าและผู้ปฏิบัติ ปฏิบัติธรรมแล้วผิดหวัง นึกว่าจะดีกว่านี้ มีก็แต่ โอ... อัศจรรย์ อัศจรรย์ยิ่งกว่าที่คิด แต่เรื่องนี้ต้องใช้เวลาฝึก ต้องค่อยเป็นค่อยไป ไม่ใช่รีบร้อน ศึกษาเรียนรู้จากชีวิต เพราะว่าชีวิตของเราเบิกบานได้ ชีวิตของเราเจริญงอกงามได้ แต่ได้ด้วยความเพียร ด้วยการกระทำ ไม่เป็นเอง ไม่ได้เกิดจากการอ้อนวอนสิ่งศักดิ์สิทธิ์ ไม่ได้เกิดด้วยพิธีกรรม หากเกิดด้วยการทำงาน ด้วยการฝึกกาย ฝึกวาจา ฝึกใจ

			

			พระอาจารย์ชยสาโร

			นามเดิม
ฌอน ชิเวอร์ตัน (Shaun Chiverton)

			พ.ศ. ๒๕๐๑
เกิดที่ประเทศอังกฤษ

			พ.ศ. ๒๕๒๑
ถือเพศเป็นอนาคาริก (ปะขาว) อยู่กับพระพรหมวชิรญาณ (พระอาจารย์สุเมโธ) ที่อังกฤษ ๑ พรรษา แล้วเดินทางมายังประเทศไทย

			พ.ศ. ๒๕๒๒
บรรพชาเป็นสามเณร ที่วัดหนองป่าพง จังหวัดอุบลราชธานี

			พ.ศ. ๒๕๒๓
อุปสมบทเป็นพระภิกษุ ที่วัดหนองป่าพง โดยมีพระโพธิญาณเถร (หลวงพ่อชา สุภัทโท) เป็น พระอุปัชฌาย์

			พ.ศ. ๒๕๔๐ - ๒๕๔๔	รักษาการเจ้าอาวาส วัดป่านานาชาติ จังหวัดอุบลราชธานี	

			

			พ.ศ. ๒๕๔๕ - ปัจจุบัน	พำนัก ณ สถานพำนักสงฆ์ อ.ปากช่อง จังหวัดนครราชสีมา สถานพำนักสงฆ์ บ้านไร่ทอสี

			พ.ศ. ๒๕๖๒
โปรดเกล้าฯ พระราชทานสัญญาบัตร ตั้งสมณศักดิ์เป็น พระราชพัชรมานิต

			พ.ศ. ๒๕๖๓
โปรดเกล้าฯ พระราชทานสัญญาบัตร ตั้งสมณศักดิ์เป็น พระเทพพัชรญาณมุนี

			พ.ศ. ๒๕๖๔
โปรดเกล้าฯ พระราชทานสัญญาบัตร ตั้งสมณศักดิ์เป็น พระธรรมพัชรญาณมุนี

			พ.ศ. ๒๕๖๗
โปรดเกล้าฯ พระราชทานสัญญาบัตร ตั้งสมณศักดิ์เป็น พระพรหมพัชรญาณมุนี

			

			มูลนิธิปัญญาประทีป

			ความเป็นมา

			มูลนิธิปัญญาประทีป จัดตั้งโดยคณะผู้บริหารโรงเรียนทอสี ด้วยความร่วมมือจากคณะครู ผู้ปกครองและญาติโยมซึ่งเป็นลูกศิษย์พระเดชพระคุณพระพรหมพัชรญาณมุนี (พระอาจารย์ชยสาโร) กระทรวงมหาดไทยอนุญาตให้จดทะเบียนเป็นนิติบุคคลอย่างเป็นทางการ เลขที่ทะเบียน กท. ๑๔๐๕ ตั้งแต่วันที่ ๑ เมษายน ๒๕๕๑

			วัตถุประสงค์

			๑)	สนับสนุนการพัฒนาสถาบันการศึกษาวิถีพุทธที่มีระบบไตรสิกขา ของพระพุทธศาสนาเป็นหลัก

			๒)	เผยแผ่หลักธรรมคำสอนผ่านการจัดการฝึกอบรม และปฏิบัติธรรม และการเผยแผ่สื่อธรรมะรูปแบบต่างๆ โดยแจกเป็นธรรมทาน

			๓)	เพิ่มพูนความเข้าใจในเรื่องความสัมพันธ์ระหว่างมนุษย์ และ สิ่งแวดล้อม สนับสนุนการพัฒนาที่ยั่งยืน และส่งเสริมการดำเนินชีวิตตามหลักปรัชญาเศรษฐกิจพอเพียง

			

			๔)	ร่วมมือกับองค์กรการกุศลอื่นๆ เพื่อดำเนินกิจการที่เป็นสาธารณประโยชน์

			คณะกรรมการบริหารและที่ปรึกษา

			พระเดชพระคุณพระพรหมพัชรญาณมุนี (พระอาจารย์
ชยสาโร) เป็นองค์ประธานที่ปรึกษาของมูลนิธิฯ 

			รองศาสตราจารย์ นายแพทย์ปรีดา ทัศนประดิษฐ ครูแพทย์แห่งชาติ เป็นประธานคณะกรรมการบริหาร ผู้แทนในคณะกรรมการและที่ปรึกษาประกอบด้วยผู้เชี่ยวชาญในสาขาต่างๆ เช่น นิเวศวิทยา พลังงานทดแทน สิ่งแวดล้อม การศึกษา ครูวิทิต รัชชตาตะนันท์ ผู้อำนวยการอาวุโส โรงเรียนปัญญาประทีป เป็นรองประธาน ครูบุบผาสวัสดิ์ รัชชตาตะนันท์ ผู้อำนวยการโรงเรียนทอสี เป็นเลขาธิการคณะกรรมการ

			การดำเนินการ

			•	มูลนิธิฯ เป็นผู้จัดตั้งโรงเรียนมัธยมปัญญาประทีป ในรูปแบบโรงเรียน บ่มเพาะชีวิตเพื่อดำเนินกิจกรรมต่างๆ ด้านการศึกษาวิถีพุทธ ให้บรรลุวัตถุประสงค์ของมูลนิธิฯ ข้างต้น โรงเรียนนี้ตั้งอยู่ที่ บ้านหนองน้อย อำเภอปากช่อง จังหวัดนครราชสีมา

			•	มูลนิธิฯ ร่วมมือกับโรงเรียนทอสี ในการผลิตและเผยแผ่สื่อธรรมะ แจกเป็นธรรมทาน โดยในส่วนของโรงเรียนทอสี ได้ดำเนินการต่อเนื่องตั้งแต่ ปี พ.ศ. ๒๕๔๕

		

		

	OEBPS/toc.xhtml

		
		Contents


			
						ฝึกปรือเจอตน_ebook_5dec2025


			


		
		
		Page List


			
						2


						3


						4


						5


						6


						7


						8


						9


						10


						11


						12


						13


						14


						15


						16


						17


						18


						19


						20


						21


						22


						24


						25


						26


			


		
		
		Landmarks


			
						Cover


			


		
	

OEBPS/image/ฝึกปรือเจอตน_cover_22aug2025.jpg





